Sejħa ġdida għal proposti li jikkombinaw il-Faċilità Nikkollegaw l-Ewropa (FNE) ma' sorsi oħrajn ta' finanzjament, fosthom il-Fond Ewropew għal Investimenti Strateġiċi (FEIS). Il-Kummissjoni Ewropea qed tniedi mod ġdid u innovattiv biex tiffinanzja proġetti tal-infrastruttura tat-trasport fl-Ewropa. Is-sejħa għal proposti se tipprova tikkombina għotjiet ta' EUR 1 biljun (il-Faċilità Nikkollegaw l-Ewropa — Trasport) ma' finanzjament minn istituzzjonijiet finanzjarji pubbliċi, mis-settur privat jew, għall-ewwel darba, mill-Fond Ewropew għall-Investimenti Strateġiċi, li jinsab fil-qalba tal-Pjan ta' Investiment għall-Ewropa u prijorità ewlenija għall-Kummissjoni ta' Juncker. Dan l-ewwel kombinament ta' fondi se jgħin biex jinkisbu żewġ objettivi: li tingħata spinta lill-investiment biex jiġi ffinanzjat titjib fl-infrastruttura sostenibbli u innovattiva tat-trasport filwaqt li jingħata sostenn lill-impjiegi meħtieġa biex din l-infrastruttura titlesta. Is-sejħa tikkontribwixxi għall-implimentazzjoni tal-Istrateġija tal-Kummissjoni għal Mobilità b'Emissjonijiet Baxxi tal-Unjoni tal-Enerġija, u tappoġġja wkoll l-investimenti fit-“trasport sostenibbli” fid-dawl tal-inizjattiva għall-mobilità fit-toroq li se tiġi mnedija aktar tard din is-sena. Il-Viċi President tal-Kummissjoni responsabbli mill-Unjoni tal-Enerġija Maroš Šefčovič qal: “Il-mobilità tal-futur għandha tkun nadifa, konnessa u kompetittiva, u teħtieġ modi ġodda ta' finanzjament. Is-sejħa għal proposti tal-lum hija l-ewwel pass importanti f'dan ir-rigward. Din is-sena se nibnu fuqha, fil-ħidma tagħna biex nimplimentaw l-Istrateġija għal Mobilità b'Emissjonijiet Baxxi.” Il-Viċi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittività, Jyrki Katainen qal: “Il-Fond Ewropew għall-Investimenti Strateġiċi (FEIS) tfassal bħala għodda flessibbli biex tintuża flimkien ma' sorsi oħra ta' finanzjament tal-UE sabiex jiġi massimizzat l-impatt tagħhom u tgħin biex jintlaħqu l-objettivi ta' politika usa' tal-Ewropa. Ninsab kuntent li, permezz tal-inizjattiva tal-lum, il-FEIS se jikkomplementa l-Faċilità Nikkollegaw l-Ewropa biex jgħin fis-sostenn tal-investiment u tal-impjiegi meħtieġa biex jinbnew netwerks tat-trasport intelliġenti u sostenibbli.” Il-Kummissarju għat-Trasport Violeta Bulc żiedet: “Biex niksbu l-viżjoni tagħna għal mobilità intelliġenti, sostenibbli u bla xkiel fl-Ewropa jeħtieġu investimenti li ma jistgħux jaslu mill-fondi pubbliċi biss.. Din hija r-raġuni għaliex qed inniedu soluzzjoni innovattiva biex nużaw ir-riżorsi tagħna bl-aħjar mod u nisfruttaw il-potenzjal mhux użat tal-investimenti privati, b'attenzjoni partikolari fuq il-pajjiżi ta' Koeżjoni. L-azzjoni tal-lum hija sinjal ta' solidarjetà fil-prattika.” Għall-ewwel darba, din is-sejħa għal proposti tal-Faċilità Nikkollegaw l-Ewropa (FNE) se tirrikjedi l-kombinament ta' għotjiet ma' finanzjament mill-Fond Ewropew għall-Investimenti Strateġiċi (FEIS), mill-Bank Ewropew ta' Investiment, minn Banek Promozzjonali Nazzjonali jew minn investituri mis-settur privat. Biex jirċievu l-appoġġ mill-Faċilità Nikkollegaw l-Ewropa, l-applikanti se jintalbu jagħtu prova tar-rieda finanzjarja tal-proġetti biex jiksbu finanzjament kumplimentari minn istituzzjonijiet finanzjarji pubbliċi jew privati. Il-proġetti magħżula għandu jikkontribwixxu għal trasport sostenibbli, innovattiv u bla xkiel matul in-Netwerk trans-Ewropew tat-Trasport. Se ssir enfasi partikolari fuq proġetti li jneħħu l-ostakoli li joħolqu l-effett lembut, li jappoġġjaw ir-rabtiet transfruntiera u dawk li jaċċeleraw id-diġitalizzazzjoni tat-trasport, speċjalment f'żoni b'potenzjal ogħla u b'nuqqasijiet fis-suq bħal fil-pajjiżi ta' Koeżjoni, kif ukoll proġetti ta' sistemi tat-trasport sostenibbli u effiċjenti, u li jssaħħu l-intermodalità u l-interoperabilità fin-netwerk ta' trasport. Dan kollu jfisser teknoloġiji u sistemi ta' ġestjoni tat-traffiku ġodda bħas-Sistema Ewropea tal-Ġestjoni tat-Traffiku Ferrovjarju, is-Sistemi ta' Trasport Intelliġenti għat-toroq jew il-Programm ta' Riċerka dwar il-Ġestjoni Unika tat-Traffiku tal-Ajru Ewropew. Se jingħata appoġġ fuq bażi kompetittiva, wara proċess ta' evalwazzjoni u għażla bir-reqqa. Is-sejħa se jkollha żewġ skadenzi għall-preżentazzjoni tal-proposti, l-ewwel waħda fl-14 ta' Lulju 2017 u t-tieni waħda fit-30 ta' Novembru 2017. L-isfond Skont il-Faċilità Nikkollegaw l-Ewropa (FNE), ammont ta' EUR 24.05 biljun mill-baġit tal-UE se jkun disponibbli għall-perjodu 2014-2020 biex jiġu kkofinanzjati proġetti tat-TEN-T ta' interess komuni fl-Istati Membri tal-UE. Minn dawn, s'issa, EUR 19.3-il biljun ġew impenjati legalment. Fuq is-sit EU results tool hemm informazzjoni dwar il-proġetti tat-trasport li diġà ħadu appoġġ mill-UE. Il-Pjan ta' Investiment jiffoka fuq it-tisħiħ tal-investimenti Ewropej biex jinħolqu l-impjiegi u jiżdied it-tkabbir. Dan kollu jwettqu billi jagħmel użu aktar intelliġenti tar-riżorsi finanzjarji l-ġodda u dawk eżistenti, billi jegħleb l-ostakoli għall-investiment u jagħti viżibbiltà u għajnuna teknika lill-proġetti ta' investiment. Il-Pjan ta' Investiment diġà qed jagħti frott. Il-proġetti u l-ftehimiet approvati għall-finanzjament mill-FEIS s'issa huma mistennija li jimmobilizzaw EUR 168 biljun f'investimenti totali fi 28 Stat Membru u jagħtu sostenn lil madwar 387 000 SME. Fl-14 ta' Settembru 2016, il-Kummissjoni Ewropea pproponiet l-estensjoni tal-FEIS billi żżidlu l-kapaċità u t-tul ta' żmien tiegħu kif ukoll issaħħaħ il-qawwa tiegħu. Hawnhekk tista' ssib l-aktar ċifri reċenti tal-FEIS, skont is-settur u l-pajjiż. Għal aktar informazzjoni, ara l-Mistoqsijiet Frekwenti. Parti ewlenija minn dan kollu hija li jinstabu sinerġiji bejn l-appoġġ tal-FEIS u l-fondi l-oħra tal-UE, li fl-istess ħin ikunu jikkumplimentawhom. Dawn il-kombinamenti jistgħu jgħinu biex jiġu sfruttati proġetti ta' investiment addizzjonali fl-UE, speċjalment f'pajjiżi li s'issa bbenefikaw inqas mill-FEIS minn pajjiżi oħra sħabhom. Għal aktar tagħrif Fuljett (INEA) Il-paġna tas-sejħa (INEA) L-Aġenzija Eżekuttiva għall-Innovazzjoni u n-Netwerks (Innovation and Networks Executive Agency - INEA) se torganizza Jum ta' Informazzjoni dwar il-Kombinament tat-Trasport taħt il-Faċilità Nikkollegaw l-Ewropa nhar it-Tnejn 27 ta' Frar 2017 fi Brussell, il-Belġju. Skeda informattiva: L-UE fuq xogħol biex tnaqqas id-distakk fl-investiment fit-trasport u tistimula l-ekonomija Ewropea